**Sajtóközlemény**

**Miskolc Megyei Jogú Város Önkormányzata**

**Episztémé Egyesület**

**Példaértékű együttműködés a Nemzetközi Roma Nap alkalmából**

**2024. április 8.**

53 évvel ezelőtt (1971), ezen a napon került megrendezésre az első Roma Világkongresszus Londonban, ahol kinyilvánították, hogy a cigány népcsoportok egyazon nemzet tagjainak tekintik magukat, az embereket pedig egységesen romának nevezik. Londonban fogadták el a roma zászlót, a roma himnuszt és a romák jelmondatát. 1990-ben, április 8-át Nemzetközi Roma Nappá nyilvánították.

E jeles nap alkalmából Miskolc Megyei Jogú Város Önkormányzata, a városban működő miskolci nemzetiségi kultúra reprezentációjában aktív szerepet vállaló Episztémé Egyesület és a Miskolci Roma Nemzetiségi Önkormányzat a Nemzetközi Roma Nap alkalmából közös kulturális eseményt szervezett.

Az Önkormányzat és az Episztémé Egyesület közötti szoros együttműködés a szervezet 2019-es megalakulása óta aktív. Az Episztémé Egyesület azóta számos a Miskolcon élő nemzetiségi, azon belül is a roma/cigány kultúrák népszerűsítését szolgáló kulturális rendezvényt szervezett, amelyeknek állandó résztvevője a város vezetése. Az első közös kulturális rendezvény megszervezésére 2023 decemberében, a Nemzetiségek Napján került sor. A kiállítás a miskolci nemzetiségi közösségek tárgyi kultúráját mutatta be az Önkormányzat üvegaulájában. A kiállítás egyediségét az adta, hogy abban a Herman Ottó Múzeum szakmai támogatása mellett a város nemzetiségi önkormányzatai is aktív szerepet vállaltak.

A kiállítás sikere indokolta, hogy ebben az évben a Nemzetközi Roma Nap is közös együttműködés keretében valósuljon meg, bevonva abba a Miskolci Roma Nemzetiségi Önkormányzatot is.

Úgy véljük, hogy a roma kultúra népszerűsítése akkor a leghatékonyabb, ha a Miskolcon élő nemzetiségi kultúra népszerűsítésében szerepet vállaló szervezetek a városvezetés támogatásával együttműködnek. Ez nagyban segíti a kulturális sokféleség elismerését, a különböző etnikumú, kultúrájú és identitású emberek közötti párbeszéd és megértés kialakítását.

Az együttműködésben megvalósult Nemzetközi Roma Nap megünneplésére a Polgármesteri Hivatal dísztermében került sor. A kulturális rendezvény fő célcsoportja ebben az évben a gyermek korosztály volt. Ugyanis, egyrészt a kultúra népszerűsítésében kulcsszerepet játszanak a felnövekő generációk, másrészt, a köznevelési intézményeknek ez lehetőséget biztosított arra, hogy a roma/cigány közösséghez tartozó gyermekek identitását megerősítse, a nem roma/cigány gyermekek körében pedig növelje az elfogadást. A rendezvény ebből következően egy olyan platformot teremtett, amely lehetőséget biztosított a különböző szocikulturális háttérrel rendelkező gyermekeknek a találkozásra.

A kulturális rendezvény minden vonatkozásában alkalmazkodott a gyermekek életkorához. A Paramisi Társulat kreatív színpadi produkcióval, zenés táncjátékokkal készült az óvodásoknak és kisiskolásoknak, míg a Szimfónia program növendékei egy komoly-, és könnyű zenei koncerttel készültek. A rendezvényen a gyermekközönséget és pedagógusait Miskolc alpolgármestere, Varga Andrea, a Miskolci Roma Nemzetiségi Önkormányzat elnöke, Lakatos Ernő és az Episztémé Egyesület elnöke, Dr. Gulyás Klára köszöntötte.

A kulturális rendezvény szimbolikus kinyilvánítása annak a meggyőződésnek, hogy a roma kultúra és az összes magyarországi nemzetiségi kultúra szerves része a magyar kultúrának.

Bízunk benne, hogy kezdeményezésünk egy hosszútávú együttműködés kezdetét jelenti. Ennek keretében a későbbiekben közösen emlékezhetünk meg a magyar, a roma és minden más nemzetiségi kultúra jeles napjairól.

Miskolc Megyei Jogú Város Önkormányzata

Episztémé Egyesület